L 37/18
SK
Úradný vestník Európskej únie
18.2.2022
(12)
Poľsko oznámilo Komisii výskyt ohnísk infekcie RABV vo viacerých regiónoch vojvodstva Mazowieckie a vojvodstva Świętokrzyskie, ktoré sú v súčasnosti uvedené v zozname ako pásma bez výskytu choroby v časti I prílohy III k vykonávaciemu nariadeniu (EÚ) 2021/620.
Postihnuté regióny by sa preto mali z uvedeného zoznamu vypustiť a zápis týkajúci sa tohto členského štátu v uvedenom zozname by sa mal zodpovedajúcim spôsobom zmeniť.
(13)
Pokiaľ ide o infekciu RABV, Poľsko a Rumunsko predložili Komisii žiadosti o schválenie svojich eradikačných programov.
Po posúdení Komisiou sa preukázalo, že uvedené žiadosti spĺňajú kritériá na schválenie eradikačných programov stanovené v časti II kapitole 2 delegovaného nariadenia (EÚ) 2020/689.
Členské štáty alebo ich pásma, na ktoré sa vzťahujú uvedené eradikačné programy, by sa preto mali uviesť v časti II prílohy III k vykonávaciemu nariadeniu (EÚ) 2021/620 ako štáty so schváleným eradikačným programom pre infekciu RABV.
(14)
Pokiaľ ide o infekciu BVD, Rakúsko, Fínsko a Švédsko predložili Komisii informácie preukazujúce, že na celých ich územiach sú splnené podmienky na uznanie štatútu bez výskytu BVD stanovené v delegovanom nariadení (EÚ) 2020/689.
Nemecko okrem toho predložilo Komisii informácie preukazujúce, že v určitých pásmach jeho územia sú splnené podmienky na uznanie štatútu bez výskytu BVD.
Nemecko takisto predložilo Komisii žiadosti o schválenie eradikačných programov pre iné pásma svojho územia.
Po posúdení Komisiou sa preukázalo, že uvedené žiadosti spĺňajú kritériá na udelenie štatútu bez výskytu choroby alebo schválenie eradikačných programov pre BVD stanovené v časti II kapitole 2 delegovaného nariadenia (EÚ) 2020/689.
Uvedené členské štáty alebo ich pásma by sa preto mali zodpovedajúcim spôsobom uviesť v príslušných zoznamoch v prílohe VII k vykonávaciemu nariadeniu (EÚ) 2021/620 ako členské štáty alebo ich pásma so štatútom bez výskytu BVD alebo so schváleným eradikačným programom pre BVD.
(15)
Španielsko oznámilo Komisii výskyt ohnísk infekcie BTV (sérotyp 4) v autonómnej oblasti Castilla-La Mancha, ktorá postihla regióny Peñarroya-Pueblonuevo, Hinojosa del Duque (Pedroches II), Pozoblanco (Pedroches I), Villanueva de Córdoba (Pedroches III), Montoro (Alto del Guadalquivir), Andújar a Linares v autonómnej oblasti Andalúzia.
Ohniská nákazy postihli aj regióny Almadén, Almodóvar del Campo a Piedrabuena v autonómnej oblasti Castilla-La Mancha, ako aj provinciu Badajoz a regióny Coria, Valencia de Alcántara, Cáceres a Trujillo y Logrosán (Zorita) v autonómnej oblasti Extremadura.
Uvedené postihnuté regióny, ktoré sa nachádzajú v autonómnej oblasti Andalúzia, autonómnej oblasti Extremadura a autonómnej oblasti Castilla-La Mancha, sú všetky v súčasnosti uvedené v príslušných zoznamoch ako regióny so štatútom bez výskytu infekcie BTV v časti I prílohy VIII k vykonávaciemu nariadeniu (EÚ) 2021/620.
Štatút bez výskytu choroby týchto regiónov, pokiaľ ide o infekciu BTV, by sa mal zrušiť a zápis týkajúci sa Španielska v uvedenom zozname by sa mal zodpovedajúcim spôsobom zmeniť.
(16)
Portugalsko okrem toho oznámilo Komisii výskyt ohnísk infekcie BTV sérotyp 4 v okresoch Castelo Branco a Setubal.
Keďže okresy Castelo Branco a Setubal sa ako súčasť Portugalska nachádzajú v oblastiach so štatútom bez výskytu choroby uvedených v zozname v časti I prílohy VIII k vykonávaciemu nariadeniu (EÚ) 2021/620, ich štatút bez výskytu infekcie BTV by sa mal zrušiť a zápis týkajúci sa Portugalska v uvedenom zozname by sa mal zodpovedajúcim spôsobom zmeniť.
(17)
Okrem toho, pokiaľ ide o infekciu BTV, Španielsko predložilo Komisii žiadosť o schválenie voliteľného eradikačného programu.
Po posúdení Komisiou sa preukázalo, že žiadosť spĺňa kritériá stanovené v časti II kapitole 2 delegovaného nariadenia (EÚ) 2020/689.
Preto by sa pásma, na ktoré sa vzťahuje uvedený eradikačný program, mali uviesť v časti II prílohy VIII k vykonávaciemu nariadeniu (EÚ) 2021/620 ako štáty so schváleným eradikačným programom pre infekciu BTV.
(18)
Pokiaľ ide o infekčnú hematopoetickú nekrózu (IHN) vodných živočíchov Dánsko informovalo Komisiu, že podmienky na udržanie štatútu bez výskytu choroby na celom jeho území už nie sú splnené.
Dánsko je uvedené v tabuľke v časti I prílohy XIII k vykonávaciemu nariadeniu (EÚ) 2021/620.
Zápis týkajúci sa Dánska by sa preto mal z uvedeného zoznamu vypustiť.